In nomine Domini, amen. Anno incarnationis ejusdem Mº CCº nonagesimo quarto, mense junii, ego Michelinus de Lucenaio, sutor, notum facio universis presentes litteras inspecturis, quod ego, sponte, scienter et provide, vendo, trado, concedo et quitto imperpetuum reverendo patri, domino Hugoni, Dei gratia Eduensi episcopo, nomine suo et successorum suorum, medietatem cujusdam domus, orti, retro dictam domum siti, appendiciarumque et pertinenciarum dicte domus, site in villa de Lucenaio, que domus medietas partitur cum alia medietate dicte domus que est Guillermi filii mei, et est juxta terram Guioti generi Perrini de Lucenaio, clerici, ex una parte, et juxta domum Perrini Surdat, ex altera, pro precio sexdecim librarum Viennensium, de quibus a predicto domino episcopo, emptore, plenum et integrum pagamentum habui et recepi in pecunia numerata in utilitatem meam jam conversa. Quare de predicta medietate domus, fundi, orti, appendiciarum et pertinentiarum ipsius me penitus devestio, etc. Actum in presentia Pariseti de Sancto Gervasio, clerici, coadjutoris Hugonis de Sancto Poncio, clerici, Eduensis notarii, Hugonis, castellani de Lucenaio, Guillermi, filii mei, et Johannis de Blanceio, testium ad hoc vocatorum, anno et mense predictis.